Document ID: 32009D0578

DEĊIŻJONI TAL-KUMMISSJONI
tad-9 ta' Lulju 2009
li tistabbilixxi l-kriterji ekoloġiċi għall-għoti tal-eko-tikketta Komunitarja lis-servizz ta’ akkomodazzjoni turistika
(notifikata bid-dokument numru C(2009) 5619)
(Test b’relevanza għaż-ŻEE)
(2009/578/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta tal-għoti tal-eko-tikketta Komunitarja (1), u b’mod partikolari t-tieni subparagrafu tal-Artikolu 6(1) tiegħu,
Wara li kkonsultat il-Bord għat-Tikkettar Ekoloġiku tal-Unjoni Ewropea,
Billi:
(1)
Skont ir-Regolament (KE) Nru 1980/2000, l-eko-tikketta Komuntarja tista’ tingħata lil prodott li jkollu karatteristiċi li jippermettulu jikkontribwixxi b’mod sinifikanti għat-titjib f’dak li għandu x’jaqsam ma’ aspetti ambjentali prinċipali.
(2)
Ir-Regolament (KE) Nru 1980/2000 jipprovdi li kriterji speċifiċi tal-eko-tikketta, imfassla abbażi tal-kriterji abbozzati mill-Bord għat-Tikkettar Ekoloġiku tal-Unjoni Ewropea, iridu jiġu stabbiliti skont il-gruppi ta’ prodotti.
(3)
Huwa jipprovdi wkoll li r-reviżjoni tal-kriterji tal-eko-tikketta, kif ukoll tar-rekwiżiti tal-valutazzjoni u tal-verifika marbutin ma’ dawk il-kriterji, trid isseħħ fi żmien xieraq qabel it-tmiem tal-perjodu ta’ validità tal-kriterji speċifikati għall-grupp ta’ prodotti kkonċernat.
(4)
B’konformità mar-Regolament (KE) Nru 1980/2000, twettqet reviżjoni f’waqtha tal-kriterji ekoloġiċi, kif ukoll tar-rekwiżiti tal-valutazzjoni u tal-verifika marbutin magħhom stabbiliti bid-Deċiżjoni tal-Kummissjoni 2003/287/KE tal-14 ta’ April 2003 li tistabbilixxi l-kriterji ekoloġiċi sabiex tingħata l-eko-tikketta Komunitarja lis-servizz tal-akkommodazzjoni turistika (2). Dawk il-kriterji ekoloġiċi u r-rekwiżiti tal-valutazzjoni u tal-verifika marbutin magħhom huma validi sat-31 ta’ Ottubru 2009.
(5)
Fid-dawl ta’ dik ir-reviżjoni, huwa xieraq li titbiddel id-definizzjoni tal-grupp ta’ prodotti u li jiġu stabbiliti kriterji ekoloġiċi ġodda, sabiex jittieħdu inkunsiderazzjoni l-iżviluppi xjentifiċi u tas-suq.
(6)
Hemm lok li l-kriterji ekoloġiċi, kif ukoll ir-rekwiżiti tal-valutazzjoni u tal-verifika marbutin magħhom, ikunu validi għal erba’ snin mid-data tal-adozzjoni ta’ din id-Deċiżjoni.
(7)
Għas-servizz ta’ akkomodazzjoni turistika, hemm lok li l-kriterji ekoloġiċi jinqasmu fi kriterji obbligatorji u fakultattivi.
(8)
Fir-rigward tal-miżati li għandhom x’jaqsmu ma’ applikazzjonijiet għall-eko-tikketta u għall-użu tagħha minn mikroimpriżi, kif iddefiniti mir-Rakkomandazzjoni tal-Kummissjoni 2003/361/KE tas-6 ta’ Mejju 2003 rigward id-definizzjoni ta’ mikroimpriżi u impriżi żgħar u ta’ daqs medju (3), huwa xieraq li, sabiex jittieħdu inkunsiderazzjoni r-riżorsi limitati tal-mikroimpriżi u l-importanza partikolari tagħhom fi ħdan dan il-grupp ta’ prodotti, jiġi provdut tnaqqis addizzjonali għal dak provdut mir-Regolament (KE) Nru 1980/2000 u l-Artikoli 1 u 2 tad-Deċiżjoni tal-Kummissjoni 2000/728/KE tal-10 ta’ Novembru 2000 li tistabbilixxi l-applikazzjoni u l-miżati annwali tat-tikketta Ekoloġika tal-Komunità (4), skont l-Artikolu 5 tad-Deċiżjoni 2000/728/KE.
(9)
Għalhekk hemm lok li d-Deċiżjoni 2003/287/KE tiġi sostitwita.
(10)
Hemm lok li l-fornituri ta’ servizz li s-servizzi tagħhom ingħataw l-eko-tikketta għas-servizz ta’ akkomodazzjoni turistika abbażi tal-kriterji li jinsabu fid-Deċiżjoni 2003/287/KE, jingħataw perjodu tranżitorju biex ikollhom żmien biżżejjed biex jadattaw is-servizzi tagħhom sabiex ikunu konformi mal-kriterji u rrekwiżiti riveduti. Hemm lok ukoll li l-fornituri ta’ servizz jitħallew iressqu applikazzjonijiet magħmulin skont il-kriterji stabbiliti fid-Deċiżjoni 2003/287/KE jew skont il-kriterji stabbiliti f’din id-Deċiżjoni, sakemm tiskadi l-validità tad-Deċiżjoni 2003/287/KE.
(11)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
1. Il-grupp ta’ prodotti “servizz ta’ akkomodazzjoni turistika” għandu jinkludi l-forniment, bi ħlas, ta’ akkomodazzjoni mkenna matul il-lejl fi kmamar imgħammra kif xieraq, li mill-inqas tinkludi sodda, offruta bħala servizz prinċipali lit-turisti, lill-vjaġġaturi u lill-kerrejja.
Il-forniment ta’ akkomodazzjoni mkenna matul il-lejl tista’ tinkludi l-forniment ta’ servizzi tal-ikel, attivitajiet għas-saħħa tal-ġisem u ta’ passatemp u/jew żoni fejn hemm il-ħdura.
2. Għall-finijiet ta’ din id-Deċiżjoni, is-servizzi tal-ikel għandhom jinkludu kolazzjon; attivitajiet/faċilitajiet għas-saħħa tal-ġisem u ta’ passatemp għandhom jinkludu sawna, pixxini u kull faċilità oħra bħal dawn, li jkunu fiż-żona tal-akkomodazzjoni u ż-żoni fejn hemm il-ħdura għandhom jinkludu parks u ġonna, li jkunu miftuħa għall-klijenti.
3. Għall-finijiet ta’ din id-Deċiżjoni, il-mikroimpriżi għandhom ikunu kif iddefiniti fir-Rakkomandazzjoni 2003/361/KE.
Artikolu 2
1. Sabiex tingħata l-eko-tikketta Komunitarja lis-servizz ta’ akkomodazzjoni turistika skont ir-Regolament (KE) Nru 1980/2000 (minn hawn ‘il quddiem “l-eko-tikketta”), servizz ta’ akkomodazzjoni turistika għandu jissodisfa r-rekwiżiti li ġejjin kollha:
(a)
għandu jaqa’ fil-grupp ta’ prodotti “servizz ta’ akkomodazzjoni turistika”;
(b)
għandu jkun konformi ma’ kull wieħed mill-kriterji stabbiliti fit-Taqsima A tal-Anness ta’ din id-Deċiżjoni;
(c)
għandu jkun konformi ma’ għadd suffiċjenti ta’ kriterji stabbiliti fit-Taqsima B tal-Anness, sabiex jikseb l-għadd ta’ punti meħtieġ kif imsemmi fil-paragrafi 2 u 3.
2. Għall-finijiet tal-punt (c) tal-paragrafu 1, is-servizz ta’ akkomodazzjoni turistika għandu jikseb għall-inqas: 20 punt għas-servizz prinċipali.
3. L-għadd ta’ punti msemmi fil-paragrafu 2 għandu jiżdied b’dawn li ġejjin kollha, jekk fornuti mill-istess maniġment jew sid tas-servizz ta’ akkomodazzjoni turistika:
(a)
tliet punti għas-servizzi tal-ikel;
(b)
tliet punti għaż-żoni fejn hemm il-ħdura/fuq barra disponibbli għall-klijenti;
(c)
tliet punti għall-attivitajiet ta’ passatemp jew għas-saħħa tal-ġisem jew ħames punti jekk l-attività ta’ passatemp jew għas-saħħa tal-ġisem tkun tikkonsisti f’ċentru ta’ benessri.
Artikolu 3
1. B’deroga mill-Artikolu 1(3) tad-Deċiżjoni 2000/728/KE, meta l-applikazzjoni tkun saret minn mikroimpriża għall-għoti tal-eko-tikketta l-miżata għall-applikazzjoni għandha titnaqqas b’75 % mingħajr possibbiltà ta’ tnaqqis ieħor.
2. B’deroga mill-ewwel sentenza tal-Artikolu 2(5) tad-Deċiżjoni 2000/728/KE, il-miżata minima annwali biex mikroimpriża tagħmel użu mill-eko-tikketta għandha tkun EUR 100.
3. Il-volum annwali tal-bejgħ għas-servizz ta’ akkomodazzjoni turistika kollu għandu jiġi kkalkulat billi l-prezz għall-għoti tas-servizz jiġi mmultiplikat bl-għadd ta’ ljieli fil-post ta’ akkomodazzjoni u billi r-riżultat miksub jitnaqqas b’50 %. Il-prezz għall-għoti tas-servizz għandu jiġi kkalkulat bħala l-prezz medju mħallas mill-klijent għal lejl, inklużi s-servizzi kollha li ma jinvolvux ħlas żejjed.
4. It-tnaqqis mill-miżata minima annwali pprovdut fil-paragrafi 6 sa 10 tal-Artikolu 2 tad-Deċiżjoni 2000/728/KE għandu japplika.
Artikolu 4
Il-kriterji ekoloġiċi għall-grupp ta’ prodotti “servizz ta’ akkomodazzjoni turistika”, kif ukoll ir-rekwiżiti tal-valutazzjoni u tal-verifika marbutin magħhom, għandhom ikunu validi għal erba’ snin mid-data tal-adozzjoni ta’ din id-Deċiżjoni.
Artikolu 5
Għall-finijiet amministrattivi n-numru tal-kodiċi assenjat lill-grupp ta’ prodotti “servizz ta’ akkomodazzjoni turistika” għandu jkun “025”.
Artikolu 6
Id-Deċiżjoni 2003/287/KE hija mħassra.
Artikolu 7
1. L-applikazzjonijiet għall-eko-tikketta li jaqgħu fi ħdan il-grupp ta’ prodotti “servizz ta’ akkomodazzjoni turistika” imressqa qabel id-data tal-adozzjoni ta’ din id-Deċiżjoni għandhom jiġu evalwati skont il-kundizzjonijiet stabbiliti fid-Deċiżjoni 2003/287/KE.
2. L-applikazzjonijiet għall-eko-tikketta li jaqgħu fi ħdan il-grupp ta’ prodotti “servizz ta’ akkomodazzjoni turistika” imressqa mid-data tal-adozzjoni ta’ din id-Deċiżjoni iżda mhux aktar tard mill-31 ta’ Ottubru 2009 jistgħu jkunu bbażati fuq il-kriterji stabbiliti fid-Deċiżjoni 2003/287/KE jew fuq il-kriterji stabbiliti f’din id-Deċiżjoni.
Dawk l-applikazzjonijiet għandhom jiġu evalwati skont il-kriterji li fuqhom huma bbażati.
3. Meta l-eko-tikketta tingħata abbażi ta’ applikazzjoni evalwata skont il-kriterji stabbiliti fid-Deċiżjoni 2003/287/KE, dik l-eko-tikketta tista’ tintuża għal tnax-il xahar mid-data tal-adozzjoni ta’ din id-Deċiżjoni.
Artikolu 8
Din id-Deċiżjoni hi indirizzata lill-Istati Membri.
Magħmula fi Brussell, id-9 ta’ Lulju 2009.

Labels: 7
0
3
20